ส่วนที่ 1

ข้อมูลสรุป (Executive Summary)

บริษัท เมโทรสตาร์ พร็อพเพอร์ตี้ จำกัด (มหาชน) เดิมชื่อบริษัท เอ็มทีเอส พร็อพเพอร์ตี้ จำกัด
ก่อตั้งเมื่อวันที่ 22 สิงหาคม 2543 โดยนายวีระ บูรพชัยศรี
บริษัทได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อวันที่ 26 ตุลาคม 2548
บริษัทประกอบธุรกิจพัฒนาอสังหาริมทรัพย์โดยมุ่งเน้นในเขตพื้นที่ย่านศูนย์กลางธุรกิจ (CBD-Central
Business District) และพื้นที่ที่เป็นทำเลที่ดี (Prime Area)
รวมทั้งพื้นที่ที่อยู่ใกล้สถานีรถไฟฟ้า BTS และ MRT
โดยจะพิจารณาลักษณะโครงการอสังหาริมทรัพย์ให้เหมาะสมกับทำเลนั้นๆ
เพื่อให้สอดคล้องกับความต้องการของผู้บริโภคกลุ่มเป้าหมาย

ในปี 2552 โครงการ เซ็นต์หลุยส์ แกรนด์เทอเรส คอนโดมิเนียมสูง 27 ชั้น
ซึ่งมีมูลค่าโครงการรวมเท่ากับ 1,036 ล้านบาท ที่บริษัทขายหมดทุกยูนิตเมื่อปี 2551
นั้นได้โอนกรรมสิทธิ์ครบแล้ว ส่วนโครงการบ้านรวิภา สุขุมวิท ทาวน์โฮมสูง 4 ชั้น จำนวน 75 ยูนิต
ซึ่งมีมูลค่าโครงการรวมเท่ากับ 355 ล้านบาท บริษัทขายได้แล้วร้อยละ 98
โดยบริษัทได้ทยอยโอนกรรมสิทธิ์ห้องชุดให้กับลูกค้าที่ทำสัญญาครบแล้ว โดยในปี 2552
บริษัทได้ขยายโอกาสทางธุรกิจโดยเริ่มมีการรับรู้รายได้จากการเช่าเข้ามาเป็นรายได้เสริม
จากการรับรู้รายได้จากการขายเพียงอย่างเดียวในอดีต
เพื่อบริษัทจะมีรายได้อย่างต่อเนื่องในอนาคต โดยเริ่มจากโครงการแมริออท เอ็คเซ็คคิวทีฟ
อพาร์ทเม้นท์ – สาทร วิสต้า กรุงเทพฯ ซึ่งเป็นเซอร์วิสอพาร์ทเม้นท์ระดับ 5 ดาวสูง 31 ชั้น
ซึ่งการก่อสร้างเสร็จสมบูรณ์และเริ่มเปิดให้บริการตั้งแต่เดือนมีนาคม ปี 2552

อนึ่ง ในปี 2552 ผลการดำเนินงานของบริษัทสรุปได้ ดังนี้
บริษัทมีรายได้หลักจากการจำหน่ายอสังหาริมทรัพย์เท่ากับ 260.30 ล้านบาท
โดยรายได้จากการขายอสังหาริมทรัพย์ในรอบปี 2552
มาจากการรับรู้รายได้ของโครงการเซ็นต์หลุยส์ แกรนด์เทอเรส และโครงการ บ้านรวิภา สุขุมวิท
คิดเป็นร้อยละ 15.27 และ 28.78 ของมูลค่าโครงการตามลำดับ สำหรับรอบปี 2552
บริษัทมีขาดทุนสุทธิ เท่ากับ 207.23 ล้านบาท คิดเป็นขาดทุนสุทธิต่อหุ้น และขาดทุนต่อหุ้น (Fully
Diluted) เท่ากับ 0.44 บาท สาเหตุที่ผลการดำเนินงานของบริษัทในปี 2552
บริษัทมีขาดทุนสุทธินั้นสาเหตุหลัก คือ เนื่องจากในปี 2551 บริษัทได้มีการขายที่ดินบริเวณถนนสาทร
เนื้อที่ 1,750 ตารางวา ทำให้มีกำไรจากการขายที่ดิน จำนวน 737.40 ล้านบาท แต่ในปี 2552
บริษัทไม่มีรายกการดังกล่าว นอกจากนี้ในปี 2552
บริษัทยังมีค่าใช้จ่ายที่เพิ่มขึ้นจากค่าเสื่อมราคาและค่าตกแต่งของโครงการแมริออท เอ็คเซ็คคิวทีฟ
อพาร์ทเม้นท์ – สาทร วิสต้า กรุงเทพฯ
ซึ่งก่อสร้างแล้วเสร็จและเริ่มเปิดดำเนินการแล้วตั้งแต่เดือนมีนาคม
และค่าใช้จ่ายทางการเงินที่บริษัทต้องบันทึกต้นทุนดอกเบี้ยเงินกู้สำหรับโครงการที่แล้วเสร็จและโครงการที่ชะลอการก่อสร้างเป็นค่าใช้จ่าย

 สำหรับสินทรัพย์รวมของบริษัท ณ 31 ธันวาคม 2551 และ 2552 เท่ากับ 3,385.58 ล้านบาท และ 2,838.61 ล้านบาท ตามลำดับ โดยสินทรัพย์ลดลงจากงบการเงิน ณ 31 ธันวาคม 2551 เท่ากับ 546.96 ล้านบาท โดยลดลงจากโอนที่ดินและงานระหว่างก่อสร้างโครงการเซ็นต์หลุยส์ แกรนด์เทอเรส และโครงการบ้านรวิภา สุขุมวิท ไปเป็นต้นทุนขายในงบกำไรขาดทุนและการตัดค่าเสื่อมราคาของโครงการ แมริออท เอ็คเซ็คคิวทีฟ อพาร์ทเม้นท์ – สาทร วิสต้า กรุงเทพฯ สำหรับหนี้สินรวมของบริษัท ในปี 2552 มีจำนวน 1,757.16 ล้านบาท ลดลงจากปี 2551 เท่ากับ 339.73 ล้านบาท โดยส่วนใหญ่ลดลงจากการจ่ายชำระเงินหนี้สินหมุนเวียน เช่น เจ้าหนี้การค้าและค่าใช้จ่ายค้างจ่าย ณ สิ้นปี 2552 บริษัทมีเงินสดและเงินฝากธนาคารรวม 17.25 ล้านบาท และมีสัดส่วนหนี้สินต่อส่วนของผู้ถือหุ้นเท่ากับ 1.62 ต่อ 1 บริษัทยังคงอยู่ ในสถานะสามารถเติบโตได้อย่างต่อเนื่อง โดยยังมีศักยภาพและความสามารถในการลงทุนขยายธุรกิจของบริษัทสำหรับมูลค่าตามบัญชีต่อหุ้นขั้นพื้นฐานและมูลค่าตามบัญชีต่อหุ้น (Fully Diluted) ของบริษัท ณ 31 ธันวาคม 2552 เท่ากับ 2.32 บาท

บทสรุป
จากวิกฤตการณ์ทางการเงินที่เกิดขึ้นในประเทศสหรัฐอเมริกาในช่วงปีที่ผ่านมาได้ส่งผลกระทบต่อสภาวะทางเศรษฐกิจโลกอย่างรุนแรงตั้งแต่ปี
2550 จนถึง ปี 2551 ทั้งนี้บริษัทก็ตัดสินใจที่มีแผนการชะลอการพัฒนาโครงการ เมโทร อเวนิว
สุขุมวิท และโครงการเมโทร อเวนิว รัชโยธิน ชั่วคราวมาตั้งแต่ปลายปี 2551 จนถึงปัจจุบัน
สำหรับในปี 2552 จากภาวการณ์ทางเศรษฐกิจและการเงินของประเทศที่ยังคงชะลอตัวในช่วงต้นปี
และค่อยๆ
เริ่มฟื้นตัวดีขึ้นมานั้นก็ยังคงมีความไม่แน่นอนอยู่มากจากการการฟื้นตัวดังกล่าวเนื่องจากปัญหาการว่างงานและการสะสางปัญหาของภาคการเงิน
อีกทั้งยังมีปัจจัยทางการเมืองภายในประเทศที่ยังมีความไม่แน่นอนหรือผลกระทบจากการระงับโครงการลงทุนในเขตนิคมอุตสาหกรรมมาบตาพุดที่ยังส่งผลกระทบต่อการเติบโตทางเศรษฐกิจและการเงินของประเทศ
แต่อย่างไรก็ตามจากผลการดำเนินงานและการเติบโตของสินทรัพย์ของบริษัทตั้งแต่อดีตจนถึงปัจจุบัน
รวมทั้งโครงการต่างๆ ของบริษัททั้งในปัจจุบันและที่จะมีขึ้นอีกในอนาคต
บริษัทเชื่อมั่นว่าโครงการต่างๆ นั้นเป็นโครงการที่มีศักยภาพบนทำเลที่ดี
ซึ่งทำให้บริษัทรู้สึกพอใจไปกับโอกาสของผู้ถือหุ้นของบริษัท เพื่อความมั่นคงและก้าวหน้าของ
บริษัทต่อไป